
ПРЕДЛОЖЕНИЯ
Комисията по граждански свободи, правосъдие и вътрешни работи приканва водещата комисия по бюджетен контрол да включи в предложението за резолюция, което ще приеме, следните предложения:
1.	приветства факта, че Сметната палата („Палатата“) обяви операциите, свързани с годишните отчети на Агенцията на Европейския съюз за сътрудничество в областта на правоприлагането (Европол) за финансовата 2022 година, за законосъобразни и редовни във всички съществени аспекти; 
2.	приветства факта, че Европол е изпълнил действия, възложени от органа по освобождаване от отговорност във връзка с изпълнението на бюджета, по отношение на вътрешния контрол, защитата на данните, външната комуникация и забележките на Палатата, по-специално по отношение на процеса на оценка за потенциален конфликт на интереси; оценява допълнителните дейности, свързани с многообразието на половете и цифровизацията на административните процедури; приветства по-нататъшната цифровизация чрез използването на информационните системи и инструменти на Комисията в областта на управлението на човешките ресурси и управлението на договорите;
3.	припомня констатацията на Палатата относно законосъобразността и редовността на операциите, свързани с дневните надбавки за трима командировани национални експерти (КНЕ) от Нидерландия; припомня, че Европол установи и разкри наличието на надплатени суми в размер на 155 553 EUR по отношение на дневните надбавки за трима КНЕ от Нидерландия през 2022 г.; отбелязва отговора на Европол, че в съответствие с изискванията по член 101 от Финансов регламент 2018/1046 Европол е решил да се откаже от възстановяването на надплатените суми, за да поддържа отношенията на доверие и сътрудничество с изпращащите органи; приветства факта, че Европол е засилила предварителната проверка, включително разпределението на ресурсите, за да осигури ефективна увереност относно законосъобразността на съответните финансови права преди плащането в бъдеще; 
4.	припомня констатацията на Палатата относно законосъобразността и редовността на операциите, свързани с безвъзмездни средства за оперативни разходи за финансиране на дейностите на национална полиция в държава членка; отбелязва, че Палатата констатира, че част от безвъзмездната финансова помощ, възлизаща на 0,2 милиона евро, е неправомерна; отбелязва отговора на Европол, че безвъзмездните средства за оперативни разходи се отнасят до дейностите на групи за специална намеса, координирани от една държава членка, поради което, съгласно член 186, параграф 4, буква в) от Финансов регламент № 2018/1046 и съответните специфични насоки за изпълнение на Комисията относно управлението на безвъзмездните средства, данъкът върху добавената стойност (ДДС) е допустим разход; приветства факта, че Европол ще направи оценка на допустимостта на ДДС при отпускането на безвъзмездни средства за оперативни разходи с оглед на констатациите на Палатата;
5.	отбелязва със задоволство, че през 2022 г. Европол е приела 98 068 оперативни приноса и е подкрепила 2 758 операции, свързани с многогодишните стратегически приоритети; отбелязва дейностите на Европол, отразяващи работната програма за 2022 г., включително относно разработването на оперативна информационна технология и капацитет за управление на информацията, оперативната координация, борбата срещу тежката и организираната престъпност, киберпрестъпността, финансовата и икономическата престъпност, координацията и управлението на стратегиите и анализите за борба срещу тероризма, подкрепата и администрацията; приветства сътрудничеството на Европол с Украйна и факта, че подкрепата, предоставяна на държавите членки и съседните държави, нарасна в началото на годината в контекста на войната; приветства факта, че Европол преустанови сътрудничеството си с Русия;
6.	отбелязва, че на 16 септември 2022 г. Европейският надзорен орган по защита на данните (ЕНОЗД) е поискал от Съда на Европейския съюз да отмени две разпоредби на изменения Регламент за Европол, а именно членове 74а и 74б, като е изтъкнал довода, че те сериозно подкопават правната сигурност за личните данни на физическите лица и застрашават независимостта на ЕНОЗД; отбелязва освен това определението на Общия съд по дело T-578/22 от 6 септември 2023 г., с което жалбата, подадена от ЕНОЗД срещу изменения регламент за Европол, беше обявена за недопустима, и че, що се отнася до последиците от оспорените разпоредби за решението на ЕНОЗД от 3 януари 2022 г., ЕНОЗД не може да се позовава на тях в подкрепа на своето искане; отбелязва, че ЕНОЗД е обжалвал решението по дело T-578/22 и че му е възложено да упражнява надзор за законосъобразност на обработването на лични данни, извършвано от Европол съгласно Регламент (ЕС) 2016/794; приветства усилията на Европол за изпълнение на препоръките на ЕНОЗД, и по-специално факта, че всички приноси отпреди влизането в сила на изменения Регламент за Европол междувременно са получили категория „субект на данни“ (DSC);  
7.	отбелязва, че Европол продължи да работи в тясно сътрудничество с eu-LISA за установяване на автоматизирани проверки на данните от заявленията за пътуване от Европейската система за информация за пътуванията и разрешаването им (ETIAS) спрямо данните на Европол; отбелязва, че пускането в действие на ETIAS беше отложено за ноември 2023 г. с решение на Съвета; оценява факта, че Европол разшири сътрудничеството си с Европейската прокуратура през 2022 г., като до края на годината подкрепи 21 основни операции на Европейската прокуратура в областта на данъчните измами;

8.	отбелязва, че измененият Регламент за Европол, който влезе в сила на 28 юни 2022 г., изисква засилен надзор на дейностите на Европол, например чрез създаването на длъжността и назначаването на служител по въпросите на основните права в рамките на Европол, който е длъжен да докладва пряко пред изпълнителния директор; освен това подчертава, че разширяването на правомощията на Европол по отношение на подкрепата за държавите членки и сътрудничеството с частноправни субекти, трети държави и международни организации ще изисква създаването на допълнителни механизми за вътрешен и външен надзор, за да се гарантират спазването на правото на ЕС и защитата на основните права;
9.	припомня констатациите в одитния доклад на ЕНОЗД относно Европол от 16 декември 2022 г., в който се извършват одити на специфични проверки на набори от данни на граждани на трети държави, съхранявани от Европол; припомня, че ЕНОЗД установи, че общият процес за оценка на информацията, предоставяна от партньорите относно малолетни и непълнолетни лица (включително малолетни и непълнолетни лица на възраст под 15 години), е ясен и добре развит; припомня, че ЕНОЗД откри множество случаи, при които приписването на едно и също ниво на подозрение (по отношение на класификацията) по отношение на данни на малолетни и непълнолетни лица, които очевидно са участвали в относително малозначително нарушение в по-широка рамка на организирана престъпна група, може да не отговаря на прага за „строга пропорционалност“; подчертава, че Европол има задължението да спазва принципа на „строга пропорционалност“, установен в член 30, параграф 1 от Регламента за Европол; 
10.	отбелязва съобщенията на медиите за предполагаеми случаи на конфликт на интереси при бивши служители на Европол; припомня, че на 20 декември 2023 г. Омбудсманът започна проверка на това как Европол е разгледала преместването на двама бивши служители на длъжности, свързани с борбата срещу сексуалното насилие над деца онлайн; отбелязва отговора на Агенцията, че тя е разгледала докладите и е докладвала, наред с другото, че не е установен конфликт на интереси от страна на бивши служители; призовава за щателно разследване на твърденията и за докладване на резултатите на органа по освобождаване от отговорност във връзка с изпълнението на бюджета; 

